Í kvöld mættust Keflavík og Skallagrímur í Dominos-deild kvenna í körfubolta . Liðin eru bæði við topp deildarinnar að elta Valsliðið og slást um þau fjögur sæti sem eftir eru í úrslitakeppninni . Ekki var hins vegar að sjá framan af leik að stigin væru mikilvæg liðunum miðað við spilamennskuna . Svo fór að Keflavík hirti sigurinn með 67 : 63 - sigri . Liðin höfðu mæst einu sinni áður í vetur og þá hafði Skallagrímur betur í Blue-höll Keflvíkinga . Keflavík hafði því harma að hefna en stemningin í upphafi leiks var allskostar ekki í takt við það . Andi jólanna sveif yfir og var þjálfari Keflavíkur , Jón Halldór Eðvaldsson , sammála því eftir leik . „ Það er eins og leikmenn séu bara komnir í smákökurnar og jólastuð , “ sagði Jón eftir leik , spurður um upphaf kvöldsins . En Keflavíkurliðið hitnaði þegar leið á leikinn og þar ber helst að nefna þátt Önnu Ingunnar Svansdóttur . Alltaf gaman að sjá unga leikmenn springa út og nýta mínútur sínar vel . Anna Ingunn gerði það vel í gærkvöldi og töluverðir hæfileikar þar á ferðinni . Það var helst til óagaður sóknarleikur Skallagríms á löngum köflum leiksins sem varð liðinu að falli . Skallagrímur gerði hins vegar góða atlögu að þjófnaði á sigri á lokasprettinum , leiddar áfram af Emilie Hesseldal en það kom ekki í veg fyrir verðskuldaðan sigur Keflavíkur .